
SAOPŠTENJE ZA JAVNOST
Veoma loš kvalitet vazduha u Nikšiću – građanima se preporučuje oprez
Prema posljednjim dostupnim podacima sa mjernog mjesta u Nikšiću, evidentirane su veoma visoke koncentracije suspendovanih čestica PM₁₀ i PM₂,₅, zbog čega je kvalitet vazduha ocijenjen kao veoma loš.
U periodu od 6 do 7 časova, izmjerena je koncentracija PM₂,₅ od 120,4 µg/m³, dok je koncentracija PM₁₀ iznosila 146,7 µg/m³. Istovremeno, zabilježene su koncentracije SO₂ od 61,8 µg/m³, CO od 1,83 mg/m³ i NO₂ od 18,6 µg/m³.
Ovako visok nivo zagađenja može imati ozbiljan uticaj na zdravlje, a posebno su ugrožene osjetljive kategorije stanovništva. Izloženost zagađenom vazduhu može izazvati ili pogoršati simptome poput otežanog disanja, kašlja, osjećaja stezanja u grudima, zviždanja pri disanju, suzenja očiju, pojačane sekrecije iz nosa i grla, kao i tegobe kod osoba sa postojećim respiratornim i kardiovaskularnim oboljenjima.
Zbog trenutno veoma lošeg kvaliteta vazduha, građanima Nikšića preporučuje se da smanje boravak i intenzivne fizičke aktivnosti na otvorenom, dok se posebno osjetljivim kategorijama – djeci, starijim osobama, osobama sa hroničnim plućnim i srčanim oboljenjima – preporučuje da izbjegavaju aktivnosti na otvorenom dok traju ovakvi uslovi.
Građani se pozivaju da redovno prate stanje kvaliteta vazduha i preporuke nadležnih zdravstvenih institucija, kako bi pravovremeno prilagodili svoje aktivnosti trenutnim uslovima.
Sekretarijat za zaštitu životne sredine nastaviće kontinuirano da prati stanje kvaliteta vazduha na području Nikšića i blagovremeno informisati javnost o svim značajnijim promjenama.
Aktuelno stanje kvaliteta vazduha možete pratiti na: https://vazduh.me/niksic

